
Overordnet
Frem til i år bestod tredje studieår av følgende emner:
· Første semester (3111): Obligasjonsrett 30 sp
· Annet semester: Rettshistorie med egen eksamen. 8sp (3220), dynamisk tingsrett (6 sp) og selskapsrett (6 sp) i en eksamen (3212) og valgfag. 
PMR vedtok i 2019 et forslag fra ansvarlige faglærere på tredje studieår om å redusere antall studiepoeng i obligasjonsrett med 8 sp og flytte rettshistorie til første semester + øke tredjepersonfaget på annet semester med 8 sp. Bakgrunnen var et ønske om å styrke tredjepersonfaget med pant og konkurs, fordi dette er fag som henger nøye sammen med dynamisk tingsrett, som gjør det enklere å forstå de tingsrettslige problemstillingene og dessuten er sentral formuerett. 
Studieårsansvarlig og faglærerne har nå utarbeidet et forslag til læringskrav og litteratur, med tilhørende beskrivelser av fagområdet Tredjepersonvern. Hovedtrekkene består i en omskrivning av eksisterende læringskrav i dynamisk tingsrett, med tillegg av krav i pant og konkurs. Tilsvarende er litteraturen i dynamisk tingsrett i hovedsak beholdt, og det er lagt til ny hovedlitteratur i pant og konkurs. Den totale rammen for det nye faget Tredjepersonvern er 14 studiepoeng. Dynamisk tingsrett hadde tidligere 6 stp på 3212, og 1 stp på 3111. Faget samles nå på nye 3213, og utvalgte emner fra panterett og konkursrett utgjør det totale nye faget (14 stp). 
Hovedlitteraturen er på 448-478 sider avhengig av valgt alternativ. Pant og konkurs utgjør til sammen 235 sider av dette. Sidetallsnormen er 40 sider per studiepoeng. Antall sider i anbefalt hovedlitteratur ligger godt under maks antall sider i henhold til normen (normen er 540 sider). Litteraturen er til dels nokså innholdsmettet. Faget består av et utvalg emner, og tatt i betraktning at studentene har to andre fag samme semester, bør arbeidsmengden være passende. 
Beskrivelse av fagområdet
Tredjepersonvern er en samlebetegnelse for fagene dynamisk tingsrett, panterett og konkursrett. Emnet tar skrittet videre fra kontraktsretten og behandler formuerettslige forhold som berører mer enn to parter. Faget henger også naturlig sammen med selskapsretten, og sammen med dette gir fagene et springbrett til å forstå et praktisk, kommersielt rettsliv. 
I den dynamiske tingsretten behandles reglene om forholdet mellom flere rettigheter i samme formuesgode, og konfliktene som oppstår når ikke alle rettighetene kan eksistere ved siden av hverandre. For eksempel: Når du skal hente båten du har kjøpt, viser det seg at selger ikke egentlig eide båten, men bare hadde leid den. Eller når båtforhandleren har gått konkurs, etter at du har betalt kjøpesummen, men før du fikk hentet båten. Faget omfatter rettsreglene for løsning av slike rettighetskonflikter i formuesgodene fast eiendom, løsøre og i pengekrav og verdipapirer. 
Kollisjoner kan oppstå mellom ulike typer rettsstiftelser, som et salg og en panterett. En panterett skal gi sikkerhet for betaling av en pengeforpliktelse, som bankens pant i en leilighet til sikkerhet for banklånet du tok opp for å kjøpe leiligheten. Dersom banklånet ikke blir betalt, kan banken kreve den pantsatte leiligheten solgt. Panteretten er rettsreglene om stiftelse av panterettigheter og rettsvern for panterettigheter (hvordan sikre panteretten mot konkurrerende rettsstiftelser). En panterett stiftes enten frivillig i avtale eller ufrivillig som ledd i tvangsfullbyrdelse av et pengekrav, kalt utleggspant. 
Mange rettighetskonflikter som behandles i den dynamiske tingsretten gjelder konflikter mellom rettigheter etablert i avtale og ufrivillige rettsstiftelser, enten gjennom tvangsfullbyrdelse ved en enkelt kreditor (utlegg) eller av kreditorene i fellesskap (konkurs). Disse reglene blir aktuelle når en skyldner ikke kan eller vil betale sin gjeld. Konkursretten er reglene om hvordan alle skyldnerens fordringshavere i fellesskap kan få dekning for kravene sine ved at skyldnerens formue omgjøres i penger og fordeles forholdsmessig mellom kreditorene. Reglene gjelder både fysiske og juridiske personer, og for de selskapene som er juridiske personer, vil konkurs medføre avvikling av hele selskapet.
Faget Tredjepersonvern omfatter et utvalg pante- og konkursrettslige temaer som er sentrale for en god forståelse av den dynamiske tingsretten. I panteretten gis en innføring i hva en panterett er, i tillegg til reglene om stiftelse av og rettsvern for visse utvalgte panteformer. I konkursretten gis en innføring i hva konkursinstituttet innebærer for skyldneren og vilkårene for å åpne konkurs. I tillegg behandles de grunnleggende reglene om konkursskyldnerens kontrakter og om omstøtelse av skyldnerens disposisjoner. 

Fagbeskrivelse dynamisk tingsrett dagens 3212: 	Comment by Inger Berg Ørstavik: Dagens fagbeskrivelse som utgår. 
I dynamisk tingsrett behandles reglene om forholdet mellom konkurrerende rettighetshavere. Faget angår altså såkalte tredjepersonskonflikter. Dette er typisk konflikter der en part i en kontrakt er i et konkurranseforhold til andre omsetningserververe eller til kontraktsmotpartens kreditorer som ønsker å gjøre beslag i kontraktgjenstanden gjennom utleggspant eller konkurs. Til faget hører også regler for tilsvarende konflikter der rettsposisjonen er etablert på annet grunnlag enn ved kontrakt, særlig ved utleggspant (tvangspant)

Læringskrav
Studentene forventes å ha god forståelse av følgende temaer:
Begrepene rettsvern, prioritet og ekstinksjon og betydningen av begrepene i rettsreglene 
· Ulike konflikter ved flere rettigheter i samme formuesgode, løsningsmodeller
· Legislative hensyn bak reglene om rettighetskonflikter
· Rettighetsregistrering, besittelse og notifikasjon
 (Lilleholt kap. 1, 2, 3.3, 3.4, 5, 6. Falkanger & Falkanger s. 74-77, kap. XI, XII og XIII)	Comment by Inger Berg Ørstavik: Ny hovedlitteratur i forhold til i dag. 	Comment by Inger Berg Ørstavik: Ny hovedlitteratur i forhold til i dag. Alternativ til Lilleholt. 
Tredjepersonkonfliktene: Vern mot godtroerverv
· Konflikttypene: Hjemmelskonflikter og dobbeltsuksesjonskonflikter
· Vern mot godtroerverv knyttet til rettighetsregistrering, særlig reglene om fast eiendom og tinglysing
· Vern mot godtroerverv for løsøre
· Vern mot godtroerverv av rettigheter til fordringer 
(Lilleholt kap. 8, 9, 10 og 11. Falkanger & Falkanger kap. XIV)
Tredjepersonkonfliktene: Vern mot kreditorbeslag
· Hva det betyr at kreditorene tar utlegg eller det åpnes konkurs hos skyldneren
· Avgrensning av beslagsretten overfor skyldnerens hjemmelspersoner
· Avgrensning av beslagsretten overfor personer som utleder rettigheter fra skyldneren. 
(Lilleholt kap. 12, 13, 14, 15, 16. Falkanger & Falkanger kap. XV)
Rettsvern, prioritet, opptrinnsrett og opplåning
	(Lilleholt kap. 7)	Comment by Inger Berg Ørstavik: Hovedlitteratur er redusert til 10 sider, tidligere 25, alternativt 42 sider. 
NYTT:
Hva en panterett er og de viktigste formene for pant
· Panterettens formål og begrunnelse
· Hvilke formuesgoder det kan stiftes pant i. Fast eiendom, løsøre (også salgspant), driftstilbehørspant, fordringer, utleggspant. 
· Panteretten og det underliggende kravet
· Spesialitetsprinsippet
(Skoghøy, s. 19-33, 33-81, 105-160)
Hva konkurs er og hva konkurs innebærer 
· Hva en konkurs innebærer
· Hva som skal til for at konkurs åpnes, insolvensbegrepet
· De sentrale reglene om debitors kontrakter. Boets inntreden i kontraktene.
(Andenæs s. 9-12, 24-33, 60-71, 200-224).
Grunnleggende regler om omstøtelse
	(Andenæs s. 285-292, 309-330, 348-371)

Ferdigheter
Studentene skal kunne
Identifisere rettighetskonflikter i formuesgodene fast eiendom, løsøre og fordringer/verdipapirer og drøfte hvordan konfliktene kan løses. 
Anvende rettsregler om tredjepersonvern i praktiske situasjoner ved stiftelse av rettigheter slik at senere rettighetskonflikter kan unngås.  
Kritisk drøfte og ta stilling til rettspolitiske spørsmål knyttet til løsning av rettighetskonflikter, med forståelse av hvordan og hvorfor rettsreglene prioriterer de ulike interessene.

Generell kompetanse
Forståelse for strukturen, tenkesettet og de legislative hensynene som ligger til grunn for rettsreglene om løsning av konflikter mellom flere rettigheter i samme formuesgode.
Forståelse for hvordan rettsreglene om rettighetskonflikter, og instituttene pantesikkerhet og konkurs, er grunnleggende forutsetninger for et fungerende omsetningsliv.
Evne til å identifisere rettighetskonflikter og til å se og vurdere rettslige konsekvenser av formuerettslige disposisjoner i praksis, slik de kan komme opp for domstoler, ved rådgivning i advokatfirma, forvaltning eller for øvrig i et praktisk rettsliv. 

Litteratur
Dynamisk tingsrett - generelt
Enten 
Kåre Lilleholt: Allmenn formuerett, 2. utg., Universitetsforlaget, 2018. Hele boken, UNNTATT: kapitlene 3.1, 3.2, 3.5, 3.6, 4, 5.5, 7 og 17 (til sammen 234 sider). 
Eller 
Falkanger & Falkanger: Tingsrett, 8. utg., Universitetsforlaget, 2016. Sidene 74-77, 577-777. 
Dynamisk tingsrett - temaet opptrinnsrett og opplåning
Kåre Lilleholt: Allmenn formuerett, 2. utg. Universitetsforlaget, 2018, kap. 7. (10 sider)	Comment by Inger Berg Ørstavik: Redusert fra 25/42 sider
Panterett (NYTT)
Jens Edvin A. Skoghøy: Panterett, 4. utgave, Universitetsforlaget, 2018. Side: 19-33, 33-81, 88-160 (til sammen 139 sider)
Konkursrett (NYTT)
Mads Henry Andenæs: Konkurs, 3. utgave, Oslo, 2009. Side: 9-12, 24-33, 60-71, 200-224, 285-292, 309-330, 348-371 (til sammen 96 sider)
Totalt sidetall hovedlitteratur: 448-479 avhengig av valgte alternativer (pant og konkurs, 235 s)
***
Bøkene til Kåre Lilleholt og Falkanger & Falkanger gir oppdaterte fremstillinger av den dynamiske tingsretten. Kapitlene i Lilleholts bok inneholder ofte et «Utsyn». Dette omfattes ikke av kunnskapskravene i faget, men kan likevel gjerne leses. 
Temaet opptrinnsrett og opplåning er behandlet i Lilleholts bok kapittel 7. Fremstillingen på 10 sider dekker kunnskapskravene. En del studenter kan ønske en mer utfyllende fremstilling for bedre forståelse. Den nyeste fremstillingen av temaet er Hans Fredrik Marthinussens artikkel i Jussens Venner fra 2020. Skoghøys bok dekker temaet over 25 sider. Falkanger og Falkanger behandler temaet over 42 sider i kapittel XVII. Fremstillingen går vesentlig utover kunnskapskravet i faget, men kan være nyttig tilleggslitteratur. 
Bøkene til Skoghøy og Andenæs overlapper noe med fremstillingen hos Lilleholt og Falkanger & Falkanger. Disse bøkene kan derfor fungere som tilleggslitteratur for fordypning til hovedlitteraturen i dynamisk tingsrett. 
For å få god forståelse av temaene, anbefales at studentene bruker tid på å studere sentrale rettskilder direkte, som lovtekster og sentral rettspraksis, først og fremst Høyesteretts praksis. Det er rettsstoffet knyttet til temaene i læringskravene som skal forstås, og hovedlitteraturen er ett av flere hjelpemidler for det.
Den anbefalte tilleggslitteraturen kan bidra til bedre forståelse og andre perspektiver på emnene i faget. De anbefalte kapitlene i Knophs oversikt over Norges rett gir en kort innføring i fagene og kan med fordel brukes som innføringslitteratur. Det samme gjelder Vibeke Irene Løvolds bok Konkursrett kort forklart, som gir en oppdatert introduksjon til konkursretten. 

Tilleggslitteratur
Innføringslitteratur
Ragnar Knoph, Mads Andenæs, Harald Irgens-Jensen: Knophs oversikt over Norges rett, 15. utgave, Universitetsforlaget, 2019, avsnitt 39-43 og 54-57.
Vibeke Irene Løvold: Konkursrett kort forklart, Universitetsforlaget, 2019.

Tilleggslitteratur 
Hans Fredrik Marthinussen: Tredjemannsproblemene, Universitetsforlaget, 2019
Hilde Hauge: Løsørekjøpers kreditorvern, Fagbokforlaget, 2016
Borgar H. Berg, Introduksjon til reglene om omstøtelse, Jussens Venner 2014 s. 61–120
Erlend Haaskjold, Nicolai Skjerdal: Tredjemannsvern: dynamisk tingrett, konkursrett og panterett : oppgavesamling med veiledninger, Universitetsforlaget, 2013
Sjur Brækhus, Omsetning og kreditt 2. Pant og annen realsikkerhet, 3. utgave ved Borgar Høgetveit Berg (2005).
Jens Edvin A. Skoghøy: Panteloven med kommentarer (3. utgave 2016) som er tilgjengelig på rettsdata
Thor Falkanger: Utilbørlighetsbegrepet i dekningsloven § 5–9, Jussens Venner 1998 s. 105–131
Thor Falkanger: Sikkerhet i egen forpliktelse, Lov og Rett, 2020 s. 325-337.
Hans Fredrik Marthinussen: Opplåning av panterett, Jussens Venner, 2020 (6) s. 374-402
Borgar Høgetveit Berg: Beslagsretten, Universitetsforlaget, 2021
Mari Klungsøyr Kristiansen, «Objektiv proforma» - med særlig fokus på kreditorbeslag, Jussens Venner 2020 s. 275–303
Kåre Lilleholt, Ekteskap og utlegg, JV 2001 s. 43–55
Kåre Lilleholt, Bruk av reelle omsyn i formueretten, Jussens Venner 2000 s. 49–60
Hans Fredrik Marthinussen: «Forusstranda»: Kreditorvern ved fisjon og fusjon, rettsvernshevd og formuerettslige metodespørsmål, Jussens Venner 2017 s. 67–97,
Hans Fredrik Marthinussen: Kreditorbeslag i «ledig plass» i panteretter? Jussens Venner 2014 s. 259–281
Juridisk Studentutvalg: Doms- og kjennelsessamling: Master i rettsvitenskap, 3. studieår, 4. utgave 2016

